Palvelin
**Palvelimella** (arkisesti **serveri**) tarkoitetaan tietoliikenteen yhteydessä tietokoneessa suoritettavaa palvelinohjelmistoa sekä tällaista ohjelmistoa suorittavaa tietokonetta. Palvelinohjelmistojen tehtävänä on tarjota erilaisia palveluja muille ohjelmille joko tietokoneverkon välityksellä tai paikallisesti samassa tietokoneessa. Palvelinta käyttävää sovellusta tai tietokonetta nimitetään asiakkaaksi.

Tietotekniikassa puhutaan myös abstraktista asiakas-palvelin-arkkitehtuurista, jossa kommunikaatio perustuu asiakkaan ottamaan yhteydenottoon eikä esimerkiksi ennaltamääriteltyyn kaksisuuntaiseen yhteyteen.

Yleisimpiä palvelimia
---------------------

* Sovelluspalvelin: Tietokone, joka suorittaa sovellusta (tietojärjestelmää).
* Nimipalvelin: Selvittää verkossa käytettyjä koneiden ja palvelujen nimiä vastaavat numeeriset verkko-osoitteet ja käänteisesti verkko-osoitteita vastaavat nimet.
* WWW-palvelin: Palauttaa www-selaimen pyytämän sisällön ja muut tiedostot.
* Sähköpostipalvelin: Välittää ja vastaanottaa sähköpostia.
* Tiedostopalvelin: Jakaa palvelinkoneen massamuistitilaa ja sen sisältämiä tiedostoja asiakassovellusten käyttöön (ks. hajautettu levyjärjestelmä).
* Tietokantapalvelin: Ylläpitää tietokantasovelluksia ja sen ansiosta jokin sovellus voi käyttää niitä.
* Tulostuspalvelin: Vastaanottaa tulostustöitä asiakassovelluksilta tulostusjonoon, käsittelee ja syöttää ne tulostimille.
* Pelipalvelin: Pitää yllä jotakin, yleensä Internetissä toimivaa moninpelipalvelinta, johon pelaajat voivat liittyä.

Edustapalvelin tarkoittaa palvelinta, joka kontrolloi pääsyä taustalla oleviin sovelluspalvelimiin.

Virtualisointitekniikat
-----------------------

Virtualisoinnilla tarkoitetaan tyypillisesti fyysisen palvelimen resurssien (prosessorit, muisti, IO-laitteet) määrittelyä yhden tai useamman loogisen palvelimen käyttöön. Looginen palvelin tai virtuaalipalvelin on virtuaalikone, josta käytetään usein myös nimitystä *image*. *Hypervisor*-virtualisoinnin lisäksi käytetään käyttöjärjestelmätason virtualisointia eri tarkoituksien mukaan.

Laitevalmistajilla on erilaisia toteutuksia. Parhaimmillaan nämä hoitavat fyysisen palvelimen/palvelimien resurssien allokoinnin täysin automaattisesti loogisen palvelimen kuormituksen mukaan.

Palvelinfarmi
-------------

Palvelinfarmilla tarkoitetaan rypästä palvelintietokoneita. Palvelinfarmia käytetään kun tehtävä ylittää yksittäisen tietokoneen kyvyt. Farmissa on usein mukana varapalvelin pääpalvelimen vikaantumisen varalta ja palvelimet sijaitsevat tyypillisesti verkkolaitteiden läheisyydessä. Farmilla viitataan ryhmään identtisiä palvelimia, joihin otetaan yhteyttä kuormituksen tasaamisen kautta. Klusteri voi sisältää eri tehtäviin tarkoitettuja tietokoneita.

Datakeskus
----------

*Pääartikkeli: Datakeskus*
Wikimedia Foundationin palvelimia räkkiasennettuna datakeskuksessa.
Palvelimet kasataan usein suuriksi datakeskuksiksi, joissa voi olla suurimmillaan useita satoja tuhansia yksittäisiä palvelimia ja joiden sähkönkulutus voi olla useiden megawattien luokkaa. Tavallisesti keskukset jäähdytetään ilmajäähdytyksellä, mutta lisääntyneiden jäähdytysongelmien myötä on kehitelty myös vesijäähdytystä. Ilmajäähdytyksellä keskuksen kokonaissähkönkulutuksesta jopa puolet voi kulua jäähdytykseen, tavallisemmin kuitenkin noin kolmannes. Syntyvää jätelämpöä voidaan käyttää jopa kaukolämmitykseen.

Palvelinvalmistajia
-------------------

* Cisco
* Dell
* Fujitsu
* HP
* IBM
* Oracle
* Supermicro

Katso myös
----------

* Asiakasohjelma
* FTP
* HTTP
* 19 tuuman räkki

Lähteet
-------

1. ↑  VAHTI 8/2008 Valtionhallinnon tietoturvasanasto *vahtiohje.fi*. Viitattu 19.7.2019.
2. ↑  Server farm *streamdatacenters.com*. Viitattu 27.2.2024. (englanniksi)
3. ↑  Choosing between a farm and a cluster *ibm.com*. Viitattu 27.2.2024. (englanniksi)
4. ↑  Datakeskus on ilmastopommi - rajuja keinoja tarvitaan *tietokone / Tietoviikko*.  2008. Viitattu 8.1.2017.
5. ↑  Kolehmainen, Aleksi & Ollila, Kauko: Datakeskus lämmittää uima-altaan ((Arkistoitu – Internet Archive)) *Uutiset*.  7.4.2008. Tietoviikko (TiVi).  Arkistoitu 26.5.2008. Viitattu 14.5.2008.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Palvelin**.
* Palvelinvertailu